**Yksikkö 29155** on Venäjän armeijan tiedusteluorganisaatio, jonka tehtävänä on toteuttaa salamurhia ja muita aktiivisia toimia, joiden tavoitteena on horjuttaa Euroopan maiden vakautta. Yksikön uskotaan toimineen salassa ainakin vuodesta 2008 lähtien, vaikka sen olemassaolosta tuli julkista tietoa vasta vuonna 2019.

Toiminta
--------

Tšekin viranomaiset epäilevät, että yksikön 29155 upseerit Aleksandr Miškin ja Anatoli Tšepiga olivat osallisia Vrbeticen alueella vuonna 2014 tapahtuneisiin ammusvarikon räjähdyksiin, joissa kuoli kaksi henkilöä. Räjähdyksissä tuhoutui aseita, jotka kuuluivat bulgarialaisen liikemiehen Emilian Gebrevin tehtaalle. Gebrevin on sanottu olleen tärkeä Ukrainan asetoimittaja ja kaupanneen aseita myös Syyrian presidentti Bashar al-Assadia vastustaneille kapinallisille. Vuonna 2021 Tšekki karkotti 18 venäläistä diplomaattia tapauksen johdosta, mihin Venäjä vastasi häätämällä 20 tšekkiläis­diplomaattia.

Yksikkö 29155 on liitetty myös asekauppias Emilian Gebrevin huhtikuussa 2015 tapahtuneisiin salamurhayrityksiin ja GRU:n entisen everstin Sergei Skripalin maaliskuussa 2018 tapahtuneeseen salamurhayritykseen, molemmat mahdollisesti saman agentin toimesta. Yksikkö 29155:n upseeri Denis Sergejev oli Bulgariassa samoihin aikoihin, kun Gebrev alkoi voida pahoin, ja myöhemmin, juuri Skripaleiden myrkytyksen aikaan, hän oleskeli Britanniassa.

The Insiderin, 60 Minutes -ohjelman ja Der Spiegelin mukaan Yhdysvaltain ja Kanadan vakoojien, diplomaattien ja virkamiesten sairauskohtaukset, jotka tunnetaan Havannan syndroomana, saattavat olla Yksikkö 29155:n käyttämän energia-aseen aiheuttamia. The Insiderin mukaan nämä hyökkäykset alkoivat Frankfurtissa vuonna 2014. Havannassa hyökkäyksiä tehtiin toukokuusta 2016 syyskuuhun 2017 ja ilmiö tuli julki "Havannan syndroomana" vuonna 2017. Viimeisin tapaus on heinäkuulta 2023 Vilnasta. Kaikkiaan tunnetaan yli 100 tapausta ympäri maailmaa: mm. Delhissä, Guangzhoussa, Hanoissa, Taškentissä, Lontoossa, ja myös Washington DC:ssä aivan Valkoisen talon naapurissa. Kohteina ovat olleet yhdysvaltalaiset vakoojat, diplomaatit, upseerit, urakoitsijat ja heidän perheenjäsenensä – erityisesti ne CIA:n ja DIA:n työntekijät, jotka vastustivat Venäjän pyrkimyksiä Ukrainassa. Uhrien vammoja voi selittää esimerkiksi pulssimainen mikroaaltosäteily tai ääniase. Venäjällä on vuosikymmenten ajan tutkittu ja kehitetty "aaltoaseita" eli sähkömagneettisia ja ultraääniaseita. Yksikkö 29155:n jäseniä on havaittu sairauskohtausten tapahtumapaikoilla.

Yksikkö 29155 on todistetusti yrittänyt vaikuttaa myös Katalonian separatistien toimintaan. Ben Macintyre kirjoitti London *Timesissa* joulukuussa 2019, että yksikön uskotaan olevan vastuussa myös yrityksestä horjuttaa Moldovaa, samoin kuin epäonnistuneesta vallankaappausyrityksestä Montenegrossa vuonna 2016, jonka aikana yritettiin murhata maan pääministeri ja miehittää Montenegron parlamenttirakennus.

Yksikön toimintaa on kuvattu "sotkuiseksi". Sen tehtävät jäävät joko kesken tai se jättää jälkeensä polun todisteita ja vihjeitä osallisuudestaan.

Organisaatio
------------

Itäisestä Moskovasta 161. erikoisammattikoulutuskeskuksen päämajasta käsin toimivan yksikön komentaja on Kenraalimajuri Andrei Vladimirovitš Averjanov. Yksikköön kuuluu Venäjän sotien veteraaneja Afganistanin, Tšetšenian ja Ukrainan sodista. Tunnistettuja yksikön jäseniä ovat Denis Sergejev (alias Sergei Fedotov), Aleksander Miškin (alias Aleksander Petrov), Anatoli Tšepiga (alias Ruslan Boširov), Sergei Ljutenkov (alias Sergei Pavlov), Eduard Šišmakov (alias Eduard Širokov), Vladimir Moisejev (alias Vladimir Popov), Ivan Terentjev (alias Ivan Lebedev), Nikolai Ježov (alias Nikolai Kononihin), Aleksei Kalinin (alias Aleksei Nikitin) ja Danil Kapralov (alias Danil Stepanov).

*Le Monde* -lehti kertoi joulukuussa 2019 ranskalaisten tiedustelupalvelujen tietolähteisiin perustuen, että 15 yksikkö 29155 agenttia vieraili Ranskan Alppien Haute-Savoie-alueella vuosina 2014–2018, mukaan lukien Aleksander Petrov ja Ruslan Boširov, joiden uskotaan olevan vastuussa Skripalin myrkytyksistä. Ison-Britannian viranomaiset ovat tunnistaneet GRU:n korkean tason upseerin Denis Vjatšeslavovitš Sergejevin (alias Sergei Fedotovin) Skripalia myrkyttäneen ryhmän komentajaksi.

Helsingin Sanomat raportoi yksikön toiminnasta Le Monden ja New York Timesin tietoihin perustuen 15.12.2019. Avoimen datan tutkimukseen perustuva kansalaisjournalismiryhmittymä Bellingcat on tehnyt merkittävää työtä yksikön toiminnan, jäsenten ja liikkeiden paljastamiseksi.

Katso myös
----------

* Osasto 13, Neuvostoliiton aikaisen KGB:n salamurha- ja sabotaasiyksikkö

Lähteet
-------

1. 1 2 3 4  Schwirtz, Michael: Top Secret Russian Unit Seeks to Destabilize Europe, Security Officials Say *The New York Times*.  8.10.2019. Viitattu 9.10.2019. (englanniksi)
2. ↑  Schwirtz, Michael: How a Poisoning in Bulgaria Exposed Russian Assassins in Europe *The New York Times*.  22.12.2019.  (englanniksi)
3. 1 2  Diplomatia | Tšekki karkottaa 18 salaisiksi agenteiksi epäiltyä venäläisdiplomaattia *Helsingin Sanomat*.  17.4.2021. Viitattu 20.12.2022.
4. 1 2 3  Tšekki | Kaksoisagentin novitšok-myrkytyksestä epäillyt miehet nousivat Tšekin ja Venäjän uuden kiistan keskiöön *Helsingin Sanomat*.  20.4.2021. Viitattu 20.12.2022.
5. ↑  Diplomatia | Venäjä vastasi Tšekin karkotustoimiin ja häätää 20 tšekkiläisdiplomaattia *Helsingin Sanomat*.  18.4.2021. Viitattu 20.12.2022.
6. ↑  Bulgarialaisen asekauppiaan myrkytys auttoi tiedustelupalvelut venäläisten salamurhaajien jäljille, kertoo The New York Times *Helsingin Sanomat*.  22.12.2019. Viitattu 28.12.2019.
7. ↑  8 Russian Agents Linked to Bulgaria Poisoning – Bellingcat *The Moscow Times*.  25.11.2019. Viitattu 6.12.2019. (englanniksi)
8. ↑  Unraveling Havana Syndrome: New evidence links the GRU's assassination Unit 29155 to mysterious attacks on U.S. officials and their families *The Insider*. Viitattu 6.4.2024. (venäjäksi)
9. ↑  López-Fonseca, Óscar: Spain’s High Court opens investigation into Russian spying unit in Catalonia *El Pais*.  21.11.2019. Viitattu 22.11.2019. (englanniksi)
10. ↑  Macintyre, Ben: Smersh spy-killers are back in business *The Times*.  6.12.2019. Viitattu 6.12.2019. (englanniksi)
11. ↑  The Dreadful Eight: GRU's Unit 29155 and the 2015 Poisoning of Emilian Gebrev  23.10.2019. Bellingcat.  Arkistoitu 23.11.2019.  (englanniksi)
12. ↑  Отравительная восьмерка. Как и зачем 8 сотрудников ГРУ пытались отравить «Новичком» болгарского предпринимателя Гебрева *The Insider*.  23.11.2019.  Arkistoitu 4 December 2019.  (venäjäksi)
13. ↑  Janjevic, Darko: Russia posted GRU agents in French Alps for EU ops — report *Deutsche Welle (DW)*.  5.12.2019. Viitattu 6.12.2019. (englanniksi)
14. ↑  Bremner, Charles: Russian assassins hid out in Alpine ski resorts *The Times*.  6.12.2019. Viitattu 6.12.2019. (englanniksi)
15. ↑
16. ↑  Le Monde: Venäjän salamurhayksikön tukikohta Alpeilla paljastui *Helsingin Sanomat*.  5.12.2019. Viitattu 28.12.2019.
17. ↑  BBC ja Bellingcat: Skripalien myrkytyksestä pääepäilty on kenraalimajuri Venäjän sotilastiedustelupalvelussa *Helsingin Sanomat*.  29.6.2019. Viitattu 28.12.2019.